ยันเงินเฟ้อต่ำมากไม่ส่อเงินฝืด
กสิกรไทย ยันไทยไม่เจอภาวะเงินฝืดแน่ แม้อัตราเงินเฟ้อ ธ.ค. จะทำสถิติต่ำสุด
6 ม.ค. 2558

กสิกรไทย ยันไทยไม่เจอภาวะเงินฝืดแน่ แม้อัตราเงินเฟ้อ ธ.ค. จะทำสถิติต่ำสุด
ศูนย์วิจัยกสิกรไทย วิเคราะห์แนวโน้มอัตราเงินเฟ้อของไทย โดยระบุว่า การที่อัตราเงินเฟ้อในเดือน ธ.ค. 2557 ขยายตัวต่ำสุดในรอบ 62 เดือน หรือกว่า 5 ปี เพียง 0.6% เป็นผลมาจากราคาน้ำมันขายปลีกในประเทศปรับตัวลดลงตามทิศทางของตลาดโลก และการปรับตัวลงของราคาอาหารสด ส่งผลให้เงินเฟ้อทั่วไปชะลอตัว สวนทางกับอัตราเงินเฟ้อพื้นฐานที่ไม่รวมราคาพลังงานและอาหารสด ขยับขึ้นมาอยู่ที่ 1.69%
อย่างไรก็ดี ตัวเลขเงินเฟ้อที่ค่อนข้างต่ำดังกล่าว ไม่ได้เป็นสัญญาณสะท้อนความเสี่ยงของภาวะเงินฝืด เพราะเป็นสถานการณ์ที่เกิดจากตัวแปรทางด้านการผลิต โดยเฉพาะความกังวลต่อปริมาณการผลิตส่วนเกินในตลาดน้ำมันโลก ขณะที่สินค้าอุปโภคบริโภคในชีวิตประจำวันอื่นๆ ราคาทรงตัวและขยับขึ้นเล็กน้อย สอดคล้องกับภาวะการใช้จ่ายภาคครัวเรือนที่ทยอยฟื้นตัว
“ทิศทางราคาสินค้าอุปโภคบริโภคในกลุ่มที่เกี่ยวข้องกับชีวิตประจำวัน และเครื่องชี้การบริโภคของไทย ค่อนข้างทรงตัว-ฟื้นตัวขึ้นเล็กน้อย ซึ่งย่อมจะทำให้สถานการณ์ของไทยในขณะนี้แตกต่างไปจากสถานการณ์ของยูโรโซนและญี่ปุ่นที่กำลังเผชิญกับภาวะเงินเฟ้อที่ลดต่ำลง พร้อมๆ กับภาวะชะงักงันของกิจกรรมทางเศรษฐกิจในประเทศ” ศูนย์วิจัยกสิกรไทย ระบุ
ทั้งนี้ ศูนย์วิจัยกสิกรไทย คาดการณ์ว่าในช่วงไตรมาส แรกของปี 2558 สถานการณ์เงินเฟ้อของไทยจะยังคงผ่อนคลายลงอย่างต่อเนื่อง จากราคาน้ำมันและค่าไฟฟ้าผันแปร (เอฟที) ในเดือน ม.ค.-เม.ย. จะลดลง 10.04 สตางค์ ราคาสินค้าอุปโภคบริโภคไม่ปรับขึ้นมาก ทำให้แนวโน้มอัตราเงินเฟ้อทั่วไปในแต่ละเดือนน่าจะขยายตัวต่ำกว่า 0.5% ส่วนเงินเฟ้อพื้นฐานขยายตัวมากกว่าเล็กน้อย เฉลี่ย 1.2% ในแต่ละเดือน
“ภาพเงินเฟ้อที่ยังคงผ่อนคลายลงนี้ ก็เปิดพื้นที่ให้ ธปท.สามารถดำเนินนโยบายการเงินแบบผ่อนคลายเพื่อช่วยประคองแนวโน้มเศรษฐกิจไทยให้กลับสู่เส้นทางการฟื้นตัวได้อย่างราบรื่นมากขึ้น ท่ามกลางภาวะที่ทิศทางการส่งออก และความคืบหน้าของการเบิกจ่ายเม็ดเงินของภาครัฐ ยังเป็นประเด็นที่ต้องติดตามอย่างใกล้ชิด” ศูนย์วิจัยกสิกรไทย ระบุ
สำหรับทิศทางอัตราเงินเฟ้อตลอดปี 2558 ศูนย์วิจัยกสิกรไทยประมาณการอัตราเงินเฟ้อทั่วไปขยายตัว 1.5% หรือในกรอบ 1-2.2% และอัตราเงินเฟ้อพื้นฐานขยายตัวเฉลี่ย 1.4% ภายใต้กรอบ 1.1-1.7% ซึ่งลดลงต่อเนื่องเมื่อเทียบกับภาพรวมในปี 2557 ซึ่งอัตราเงินเฟ้อทั่วไปขยายตัวเฉลี่ย 1.89% ขณะที่ อัตราเงินเฟ้อพื้นฐานในปี 2557 ขยายตัวเฉลี่ย 1.59%